次韻陳大用
作者：許及之
朝代：宋

paragraphs: 林巒迫摇落，卉木見槎梗。
物當各歸根，人盍思退省。
我今幸投閒，日力競俄頃。
闔戶思寡過，出戶忘造請。
第知龜藏六，大似蛙坎井。
佳客車枉門，好語裘挈領。
遽發醯雞覆，如脫孤㹠穽。
見道乏新硎，導窾昧微綮。
元方擅能事，轉庵互規警。
倡酬傳五字，翫味消百眚。
盤餐共麤糲，軒窗臨閴靜。
恨方厲霜風，惜不行蔗境。
何當歷崟岑，相與忘畛町。
江山開偉觀，華蓋登絕頂。